
Alumínium ötvözetek lágyító hőkezelésének szimulációja

Az alumíniummal az élet számos területén találkozunk. Széles körben használjuk, legfőbbképpen szerkezeti anyagként. Az alkalmazott alumínium ötvözetek jelentős hányadát teszik ki a lemez formában előállított alakítható alumínium ötvözetek. Ezeknek az ötvözeteknek fontos hőkezelése a lágyítás.
Az alumíniumötvözet lemezek hengerlésénél: keménység, szakítószilárdság megnő, alakíthatóság lecsökken. Ez a további hengerlést, vagy felhasználást akadályozhatja. Ha vékony lemezt hengerlünk hidegen, akkor szinte biztosan be kell iktatnunk a technológia során egy lágyító hőkezelést. A hőkezelés drága művelet, hiszen rendkívül sok energiát fogyaszt. A gyártás során arra törekszünk, hogy minimalizáljuk az energiafelhasználást, de ez nem mehet a termék minőségének rovására. Emiatt a hőkezelés megtervezése fontos feladat.
Dolgozatomban egy lágyító hőkezelés tervezésére alkalmas eljárást mutatok be, melyben a lágyulás során végbemenő újrakristályosodás, meglévő egy-dimenziós sejt automata szimulációját alkalmazom, és egy kidolgozott simplex eljárás segítségével skálázom.
Az automatát skálázásához mérési adtabázis szükséges. Ehhez 6 különböző alakítható alumínium ötvözetet hidegen hengereltem 4 alakítási mértékkel, majd izotermás 3 órás hőkezeléseket végeztem különböző hőmérsékleteken. Keménységméréssel és szakítóvizsgálatok eredményén keresztül követtem a lemezek lágyulását. A mérési adatbázis minden elemére elvégeztem a szimuláció skálázását, és elemeztem, hogy az alakváltozás és a névleges összetétel milyen hatással van a szimuláció paramétereire.
Eredményeimet egy adatbázisba foglalva, elkészülhet egy olyan tervezőrendszer, ami a lágyító hőkezelések közben segítséget nyújt a megfelelő technológia kidolgozásához.




